આ ફિલ્મમાં સમ ખાવા પૂરતા એક પાત્રમાં પણ આંગળીનું ટેરવું ડૂબે એટલુંય ઊંડાણ નથી. અમૃતા સિંહ તો કંઇકેય જીવંત લાગે છે; પરંતુ કે. કે. મેનન, જૅકલિન, ટાઇગર અને સાત ફુટિયો પરદેશી નૅથન જોન્સ બધા જ તદ્દન કાર્ડબોર્ડિયાં અને કૅરિકેચરિશ છે. જો બાળકોનાં મનોરંજનાર્થે માત્ર પર્યાવરણને બચાવવા પૂરતા જ સીમિત રહ્યા હોત તો હજી ચાલી જાત, પરંતુ અહીં તો ફિલ્મને માત્ર પંજાબી ઑડિયન્સ માટે જ બનાવી હોય એમ ઓવર પંજાબીફિકેશન કરી નાખ્યું છે. આ સુપરહીરો એટલોબધો પંજાબી છે કે અત્યારે પંજાબમાં ચૂંટણી લડે તોય જીતી જાય.